als_Latn dik_Latn sag_Latn
Po nis një vit i vështirë për shqiptarët, të cilëve u është thënë se do kenë rritje taksash e shtrëngim i masave ekzekutive, sa i përket energjisë elektrike, ujit të pijshëm dhe taksave të përgjithshme. “Pilafi s’mban më ujë” dhe viti kalendarik pritet të parashikojë edhe katastrofën politike të kryeministrit, ose me zgjedhjet vendore, ose me një lëvizje mbarëpopullore jashtë kalendarit politik vjetor
Për herë të parë pas shumë vitesh, shqiptarët e festojnë vitin e ri me tryeza bosh dhe pa gëzim e hare. Kemi ardhur në këtë situatë me ritme tmerrësisht të shpejta dhe brenda pak muajve pas ardhjes në pushtet të socialistëve, vendi iu drejtua humnerës. E nisi me blerjen e deputetëve të opozitës, korrupsionin elektoralnë zgjedhjet për bashkinë e Korçës, vendosjen e tritolit ndaj shtëpive të shqiptarëve, rritjen e veprave kriminale në kohë rekord, duke bërë që të shtohen ekzekutimet mafioze në të katër anët e vendit, heqjen e ndihmës ekonomike për familjet e varfëra apo dhe fshesën ndaj administratës publike. Si rekordmen i shkatërrimit dhe rrënimit, Rama ia doli që të hyjë në histori si kryeministri që s’ka asnjë rezultat me çfarë të krenohet, ndonëse ka premtuar “rilindjen”. Ai mbylli një vit të plotë në qeveri si kryeministër, me një bilanc të zi në të gjithë treguesit. Varfëri ekstreme, mjerim ekonomik, burgosje dhe dhunë shtetërore ndaj shqiptarëve të pafajshëm. Dhe kjo ka bërë që të gjithë vendin ta pllakosin re të zymta pesimizmi. Sot sheh qytetarë të pashpresë, pa të ardhme dhe me dinjitet të nëpërkëmbur nga dhuna e shtetit policor. Sikush po sheh rrugën e emigrimit, eksod i jashtëzakonshëm, njësoj si 24 vjet më parë, të shtyrë nga pamundësia ekonomike, humbja e shpresës se diçka do të bëhet më mirë, pasi është e kuptueshme se ferri qeveritar po shfaqet gjithandej. Sot shqiptarët po shkojnë drejt vetëflijimit kush për shkak të varfërisë dhe kush i shtyrë nga terrori psiqik i Edi Ramës. Jo më larg se dy ditë më parë 52 vjeçari nga Rrogozhina, Qamil Zela i dha fund jetës duke u vetëvarur në qelinë e burgut, pasi mbahej aty në kushte barbare prej 2 muajsh a thua se kishte kryer ndonjë krim të rëndë, por për vetëm 35 mijë lek të vjetra fatura të papaguara. Por, po nga “prerja e energjisë” kanë humbur jetën plot 8 qytetarë kush në përpjekje duke e rilidhur atë për t’iu gatuar fëmijëve, e kush ka pësuar infarkt në momentin e arrestimit. Në vetëm 1 vit e 6 muaj qeverisje, Edi Rama ia doli që ta çojë Shqipërinë në greminën e fatkeqësisë kombëtare, duke injektuar te mbarë shoqëria krizat e tij psiqike. U sajuan ca operacione kundër “vjedhësve të energjisë elektrike”, në një kohë kur kjo është një sjellje terrori fizik dhe psiqik për interesa të pushtetit kryeministror. E vërteta është se arrestimi i qytetarëve për faturat e papaguara të energjisë, përbën shkelje të Kushtetutës. Neni 27.3 i ligjit themeltar të shtetit parashikon se “askujt nuk mund t’i hiqet liria vetëm për shkak se nuk është në gjendje të përmbushë një detyrim kontraktor”. Lidhja e energjisë elektrike është një marrëdhënie kontraktuale mes kompanisë shpërndarëse OSHEE dhe konsumatorit. Dhe që këtu çdo operacion i Policisë së Shtetit me urdhër qeveritar, për të burgosur qytetarët për motivin e lartpërmendur, atë të faturave të papaguara, është dhunim flagrat i lirive dhe të drejtave themelore. Kjo çmenduri duhet ndalur me forcën e reagimit të qytetarëve dhe 2015-a padyshim që do të jetë viti kur aksionet private të Edi Ramës me dhunimin dhe burgosjen e qytetarëve të pafajshëm si në vitet e diktaturës, do të marrin fund njëherë e përgjithmonë. Ose në të kundërt, të ulim kokën dhe të “dakordësohemi” në heshtje për instalimin e diktaturës dhe të zinxhirëve të robërisë! Sot tryezat janë bosh dhe me këto ritme vitin tjetër do jemi në kufijtë e urisë kolektive. Është në dorë të qytetarëve, është në dorë të vetë shqiptarëve që 2015-a të mos mbyllet me Ramën kryeministër! Bustet e gjalla të diktaturës s’duhen lejuar të thellojnë arbitraritetin, paligjshmërinë dhe shndërrimin e shtetit në çiflig privat!
als_Latn als_Latn